text: РЕШЕНИЕ ЗА ИЗПЪЛНЕНИЕ (ЕС) 2015/158 НА КОМИСИЯТА
  от 30 януари 2015 година
  за одобряване на два високоефективни алтернатора на Robert Bosch GmbH като иновативна технология за намаляване на емисиите на CO2 от леки пътнически автомобили съгласно Регламент (ЕО) № 443/2009 на Европейския парламент и на Съвета
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 12, параграф 4 от него,
  като има предвид, че:
  (1)
  Доставчикът Robert Bosch GmbH („заявителят“) подаде съответно на 2 декември 2013 г. и на 6 май 2014 г. следните две заявления за одобрение на ефективните алтернатори на Robert Bosch GmbH като иновативни технологии:
  №
  Иновативна технология
  1
  Високоефективен алтернатор с високоефективни диоди (HED)
  2
  Високоефективен алтернатор със синхронно активно токоизправяне (SAR)
  (2)
  Пълнотата на двете заявления бе оценена в съответствие с член 4 от Регламент за изпълнение (ЕС) № 725/2011 на Комисията (2). Комисията установи, че в първоначалното заявление за иновативна технология № 1 липсва част от необходимата информация и поиска от заявителя да я допълни. Заявителят предостави тази информация на 6 май 2014 г. Беше установено, че и двете заявления са пълни и периодът за оценката на заявленията от Комисията започна и в двата случая да тече от деня след датата на официалното им получаване, т.е. 7 май 2014 г.
  (3)
  Двете заявления бяха оценени в съответствие с член 12 от Регламент (ЕО) № 443/2009, с Регламент за изпълнение (ЕС) № 725/2011 и с техническите насоки за изготвяне на заявления за одобрение на иновативни технологии съгласно Регламент (ЕО) № 443/2009 („техническите насоки“) (3).
  (4)
  Заявление № 1 се отнася за високоефективен алтернатор на Robert Bosch GmbH с HED. При високоефективния алтернатор с HED се използват оптимизирани конструктивни решения на компонентите и високоефективни диоди. В допълнение към новата диодна технология HED, алтернаторът на заявителя притежава по-висок к.п.д. в сравнение с базовия алтернатор чрез оптимизиране на: стоманата и шихтоването, за да се намалят загубите; дължината на желязната част и напречното сечение на зъбите; въздушната междина между ротора и статора; камерата за ноктообразните полюси на ротора; фазовото съпротивление. Следователно тази технология се различава от другите високоефективни алтернатори, одобрени като екологична иновация с Решение за изпълнение 2013/341/ЕС на Комисията (4) и Решение за изпълнение 2014/465/ЕС на Комисията (5).
  (5)
  Заявление № 2 се отнася за високоефективен алтернатор на Robert Bosch GmbH със SAR. Високоефективният алтернатор със SAR е с к.п.д. от поне 78 %. Увеличението на к.п.д. е постигнато главно чрез въвеждането на активно изправяне, като се използва технологията MOSFET, т.е. въз основа на полеви транзистори със структура метал-оксид-полупроводник. Освен това високоефективният алтернатор на заявителя със SAR притежава по-висок к.п.д. в сравнение с базовия алтернатор чрез оптимизиране на: стоманата и ламинирането, за да се намалят загубите; дължината на желязната част и напречното сечение на зъбите; въздушната междина между ротора и статора; камерата за клюнообразните полюси на ротора; фазовото съпротивление. Следователно тази технология се различава от другите високоефективни алтернатори, одобрени като екологична иновация с Решение за изпълнение 2013/341/ЕС и Решение за изпълнение 2014/465/ЕС, както и от високоефективния алтернатор с HED съгласно заявление № 1.
  (6)
  Комисията установи, че информацията, предоставена в двете заявления, показва, че са изпълнени условията и критериите, посочени в член 12 от Регламент (ЕО) № 443/2009 и в членове 2 и 4 от Регламент за изпълнение (ЕС) № 725/2011.
  (7)
  Заявителят доказва, че двата високоефективни алтернатори от описания в заявлението вид се използват при не повече от 3 % от новите леки пътнически автомобили, регистрирани през референтната 2009 година.
  (8)
  С цел да се определи намалението на емисиите на CO2 в резултат на въвеждането на иновативната технология в превозните средства, необходимо е да се дефинира превозно средство с емисии по базовата линия, с което да бъде сравнена ефективността на оборудваното с иновативната технология превозно средство, както е предвидено в членове 5 и 8 от Регламент за изпълнение (ЕС) № 725/2011. Комисията установи, че е целесъобразно алтернатор с к.п.д. 67 % да се счита за подходяща базова технология, в случай че иновативната технология се въвежда в превозни средства от нов тип. Когато ефективните алтернатори на Robert Bosch GmbH се монтират на превозни средства от съществуващ тип, технологията, изразяваща базовата линия, следва да бъде алтернаторът на последната версия на този тип превозни средства, пусната на пазара.
  (9)
  Заявителят е предоставил и в двете заявления методика за изпитване на намалението на емисиите на CO2, която включва формули, съответстващи на формулите, дадени в техническите насоки за опростения подход по отношение на ефективните алтернатори. Комисията счита, че в съответствие с член 6 от Регламент за изпълнение (ЕС) № 725/2011 методиката на изпитване ще осигури резултати от изпитванията, които са проверими, възпроизводими и съпоставими и че тя е в състояние да докаже по реалистичен начин с висока статистическа значимост ползите по отношение на емисиите на CO2 от иновативната технология.
  (10)
  Комисията отбелязва, че използваните от заявителя методика за изпитване и формули за изчисляване на намалението на емисиите на CO2 и в двата случая са идентични във всички аспекти с методиката, определена в приложението към Решение за изпълнение 2013/341/ЕС. Следователно Комисията счита, че методиката, определена в Решение за изпълнение 2013/341/ЕС, следва да се използва за определяне на намалението на емисиите на СО2 в резултат от използването на високоефективните алтернатори на Robert Bosch GmbH, прилагащи съответно HED и SAR.
  (11)
  Въз основа на това Комисията счита за доказано от заявителя по задоволителен начин, че намалението на емисиите, постигнато с иновативната технология, е най-малко 1 g CO2/km.
  (12)
  Комисията отбелязва, че със стандартния цикъл на изпитване е възможно само частично доказване на намаленията, дължащи се на двете иновативни технологии, поради което за сертифицирането на окончателните общи намаления те следва да бъдат определени в съответствие с член 8, параграф 2, втора алинея от Регламент за изпълнение (ЕС) № 725/2011.
  (13)
  Комисията установи, че и в двата случая докладът от проверката е изготвен от TÜV SÜD Industrie Service GmbH, който е независим и сертифициран орган, и че в доклада се потвърждават констатациите, посочени в заявленията.
  (14)
  При тези обстоятелства Комисията счита, че не следва да бъдат повдигани възражения срещу одобряването на въпросните две иновативни технологии.
  (15)
  За целите на определянето на общия код за екологични иновации, който да бъде използван в съответните документи за одобрение на типа в съответствие с приложения I, VIII и IX към Директива 2007/46/ЕО на Европейския парламент и на Съвета (6), следва да бъдат посочени индивидуалните кодове, които да се използват за иновативната технология, одобрена с настоящото решение.
  (16)
  Всеки производител, който желае да намали своите средни специфични емисии на СО2, за да постигне специфичната си цел по отношение на емисиите чрез по-малко отделяне на CO2 в резултат на използването на иновативната технология, одобрена с настоящото решение, следва в съответствие с член 11, параграф 1 от Регламент за изпълнение (ЕС) № 725/2011, да се позове на настоящото решение за изпълнение в заявлението си за сертификат за одобрение „ЕО“ на типа за съответните превозни средства,
  ПРИЕ НАСТОЯЩОТО РЕШЕНИЕ:
  Член 1
  1. Високоефективният алтернатор на Robert Bosch GmbH с високоефективни диоди (HED), който е предназначен за използване в превозни средства от категория М1, се одобрява като иновативна технология по смисъла на член 12 от Регламент (ЕО) № 443/2009.
  2. Високоефективният алтернатор на Robert Bosch GmbH със синхронно активно токоизправяне (SAR), който притежава к.п.д. от най-малко 78 процента и е предназначен за използване в превозни средства от категория М1, се одобрява като иновативна технология по смисъла на член 12 от Регламент (ЕО) № 443/2009.
  3. Намалението на емисиите на CO2 в резултат от използването на двата алтернатора, посочени в параграфи 1 и 2, се определя съгласно методиката, описана в приложението към Решение за изпълнение 2013/341/ЕС.
  4. В съответствие с член 11, параграф 2, втора алинея от Регламент за изпълнение (ЕС) № 725/2011, намалението на емисиите на CO2, определено в съответствие с параграф 3 от настоящия член, може да бъде сертифицирано и вписано в сертификата за съответствие и съответната документация за одобрение на типа, посочена в приложения I, VIII и IX към Директива 2007/46/ЕО, само ако намаленията са равни на или надхвърлят прага, посочен в член 9, параграф 1 от Регламент за изпълнение (ЕС) № 725/2011.
  5. Индивидуалният код за екологични иновации, който следва да се вписва в документацията за одобрение на типа по отношение на одобрените с настоящото решение за изпълнение иновативни технологии, е, както следва:
  (1)
  „8“ за високоефективен алтернатор с високоефективни диоди,
  (2)
  „9“ за високоефективен алтернатор със синхронно активно токоизправяне.
  Член 2
  Настоящото решение влиза в сила на двадесетия ден след деня на публикуването му в Официален вестник на Европейския съюз.
  Съставено в Брюксел на 30 януари 2015 година.